b'\n_START_ARTICLE_\nHadsten Kommune\n_START_SECTION_\nStrukturreformen\n_START_PARAGRAPH_\nEfter at der 26. juni 2004 blev indg\xc3\xa5et et forlig mellem den dav\xc3\xa6rende regering og Dansk Folkeparti, senere d\xc3\xb8bt Strukturreformen, begyndte det forberedende arbejde samt diskussioner om hvilke kommuner, Hadsten skulle l\xc3\xa6gges sammen med. Der blev i perioden luftet flere forslag, hvor id\xc3\xa9en omkring en 3H-kommune (Hammel, Hadsten, Hinnerup) vandt frem. Det var prim\xc3\xa6rt i Hadsten og Hammel, de mest positive fortalere var, herunder dav\xc3\xa6rende borgmester Anders G. Christensen fra Venstre). Tidligere borgmester Anna-Grethe Dahl (Socialdemokraterne) delte den socialdemokratiske byr\xc3\xa5dsgruppe i to \xe2\x88\x92 dem der var for en sammenl\xc3\xa6gning, og dem der \xc3\xb8nskede at Hadsten forblev selvst\xc3\xa6ndig. Anna-Grethe Dahl foreslog i denne sammenh\xc3\xa6ng, at Hadsten skulle indg\xc3\xa5 et forpligtende samarbejde med Aarhus Kommune, s\xc3\xa5 kommunen kunne undg\xc3\xa5 en sammenl\xc3\xa6gning._NEWLINE_Flere andre politikere frygtede at \xc3\xa9n ny kommune uden \xc3\xa9t naturligt centrum ville g\xc3\xb8re mere skade end gavn. Ved afstemningen i august 2004 stemte 13 af de 17 medlemmer i byr\xc3\xa5det for en sammenl\xc3\xa6gning, hvor Anna-Grethe Dahl som den eneste stemte imod forslaget. De \xc3\xb8vrige 3 medlemmer af den socialdemokratiske gruppe undlod at stemme._NEWLINE_Efter vedtagelsen i byr\xc3\xa5det arbejdede man frem mod en sammenl\xc3\xa6gning med Hinnerup og Hammel kommuner. Efter en folkeafstemning 19. april 2005 tiltr\xc3\xa5dte Hvorslev Kommune og de tre sydligste sogne i Lang\xc3\xa5 Kommune ogs\xc3\xa5 den nye kommune, der fik arbejdstitlen Frijsenborg Kommune. Efterf\xc3\xb8lgende blev der udskrevet en konkurrence om et nyt navn, efter at Indenrigsministeriet havde modtaget klager fra Frijsenborg Gods, der frygtede at navnet ville blive misbrugt. Lensgreve Bendt Wedell foreslog at man anvendte navnet Hadsten Kommune, fordi Hadsten er den st\xc3\xb8rste by. Konkurrencen gav politikerne valget mellem flere navne, herunder Lille\xc3\xa5 Kommune, S\xc3\xb8h\xc3\xb8jlandets Kommune og Favrskov Kommune, hvor sidstn\xc3\xa6vnte, opkaldt efter hovedg\xc3\xa5rden Favrskov n\xc3\xa6r Hadsten, blev valgt. Hadsten Kommune indgik derfor i Favrskov Kommune pr. 1. januar 2007. Hadstens borgmester Anders G. Christensen fortsatte som borgmester efter sammenl\xc3\xa6gningen.'